Vikerraadio pühapäevane arvamussaade "Samost ja Aaspõllu" jõuab 7. jaanuarist kuulajateni uuel kellaajal algusega kell 12.05.
ERR-i ajakirjanikud Anvar Samost ja Huko Aaspõllu kohtuvad Vikerraadio otse-eetris senise kella 13 asemel pühapäeva keskpäeval kell 12.05, et arutleda poliitikaelus toimuva üle ja võtta kokku nädala olulisemad teemad.
Uuel aastal jätkub Vikerraadios ka arutelusaade "Rahva teenrid", seda endisel ajal laupäeviti kell 11.05. Nädala sise- ja välispoliitika sündmusi analüüsivad koos külalistega saatejuhid Indrek Kiisler, Urmet Kook ja Mirko Ojakivi.
Raadio 2 eetris kõlanud "Olukorrast riigis" jätkub 2024. aastal podcast'ina ja seda saab edaspidi kuulata ERR-i veebikanalites ning Eesti Raadio mobiiliäpis. Päevakajalises arutelusaates võtavad Marju Himma ja Sandra Saar ette Eesti elu mõjutavad sündmused ja teemad teadusest poliitikani. "Olukorrast riigis" taskuhääling hakkab ilmuma iganädalaselt reede pärastlõunal. Uue aasta esimene saade tuleb välja 19. jaanuaril.
Toimetaja: Rasmus Kuningas